Mette Frederiksen (S), 2024-04-05:
Det siger sig selv, at debatten om integrations- og udlændingepolitik kommer med mange nuancer.
Der er mange, der klarer sig godt i Danmark, og som bidrager.
Der er solstrålehistorier: unge piger og drenge, der lyser op og tager ansvar for sig selv og for vores samfund.
Men lad mig alligevel starte med nogle dystre tal, for de tal er de vigtigste, fordi de handler om noget, der ødelægger Danmark.
Kriminaliteten blandt mandlige efterkommere fra ikkevestlige lande er – og hold nu godt fast – 137 pct. højere end for den mandlige befolkning som helhed, når man korrigerer for alder, altså langt mere end dobbelt så høj.
Når vi ser på oprindelseslande, er der nogle lande, der skiller sig ud meget markant.
Det er Libanon, det er Somalia, og det er Syrien.
Kriminaliteten blandt de mandlige efterkommere fra disse lande er mindst tre gange så høj, som den er for den mandlige befolkning som helhed.
Og især når det gælder voldsforbrydelser, er der en kraftig overrepræsentation.
Eksempelvis er voldsindekset for mandlige efterkommere fra Somalia og Libanon mere end fem gange så højt som for gennemsnittet af alle mænd.
Det er skræmmende tal.
Tænk, hvor mange ofre der findes i Danmark for det.
Og selv om langt de fleste holder sig på den rigtige side af landets love, er der fortsat en alt for stor gruppe blandt indvandrere og efterkommere, som ikke gør det.
Mange af dem er født her og har levet store dele af deres liv i Danmark.
Alligevel respekterer de hverken vores grundlæggende værdier eller regler, og det er fuldstændig uacceptabelt og ødelæggende.
Men det er ikke kun dem, der optræder i de officielle kriminalitetsstatistikker, som skaber utryghed, og som bekymrer mig.
Vi oplever unge drenge, der uden at bryde loven udviser aggressiv, truende adfærd i butikscentre, på S-togsstationer og i nattelivet.
De fylder hele fortovet.
De er højrøstede.
Jeg kalder det hverdagsterror og dominansadfærd, og det har sat sig dybt i vores samfund.
Det sætter sig som en frygt i mange af os for at færdes i bestemte områder og for at bevæge os ud om aftenen og som en tilbageholdenhed med at sige fra.
Det her er herskerattitude, som også vores ordfører fra Socialdemokratiet har sagt før, og det vender også indad i miljøerne.
I sidste måned besøgte jeg sammen med ministeren – faktisk hele to ministre – RED Center, som hjælper kvinder på flugt fra alt fra tvangsægteskaber, vold og kontrol.
Nu bor hun i et safehouse betalt af danske skatteydere, hvor volden og kontrollen ikke kan nå hende.
For mig er det en kæmpe smerte, at der i Danmark er piger og kvinder, der kæmper den kamp i stilhed, og at der er undertrykkende familiestrukturer.
I regeringen har vi kaldt det for den glemte kvindekamp, fordi vi som samfund alt for længe har vendt det blinde øje til; nu bringer vi det ud i lyset.
Alt for mange i Danmark lever i et parallelsamfund og en parallel virkelighed med såkaldte æresbegreber og ideologi, der vender ryggen til det danske samfund, og som måske faktisk ligefrem ringeagter os.
Vi oplever det i alle lag af samfundet og i mange forskellige former.
Og alt det, jeg taler om nu – kriminaliteten, volden, herskerattituden og den negative sociale kontrol mod piger og kvinder – er ødelæggende for et godt og trygt Danmark.
Det er fuldstændig uacceptabelt.
Det gælder i øvrigt også for den antisemitisme, som selvfølgelig også skal spille en rolle i debatten i dag.
Danmark er kun Danmark, hvis vi har fælles værdier – værdier, der er indiskutable – og har en fælles forståelse om, hvordan man opfører sig, altså at vi tager hensyn til andre, at vi giver hånd, når vi hilser på hinanden, og at svømning selvfølgelig ikke er kønsopdelt.
Det er uforståeligt for mig, at der stadig væk er en del af landets kommuner, der tillader kønsopdelt svømning i kommunale bygninger.
Fjendtligheden over for danske værdier i visse miljøer, ved vi godt vi ikke kommer til livs med snuptagsløsninger.
For det er for dybt nu; det er for bredt nu.
Derfor bliver vi nødt til at have en grundlæggende kultur- og værdikamp.
Tilstrømningen til Danmark er fortsat lav, og i regeringen er vi klar til at tage de nødvendige værktøjer i brug, for at det også fortsætter sådan.
Vi ved godt, at mennesker ikke flygter for sjov.
Der er desværre alt for mange flygtninge og migranter, der søger mod Europa, ofte på livsfarlige ruter og udnyttet af kyniske menneskesmuglere.
Det nuværende system er inhumant.
Det er fuldstændig uholdbart for Europa og for de mennesker, der er på flugt.
Derfor fortsætter regeringen arbejdet med at skabe et nyt og mere retfærdigt asylsystem i Europa.
Jeg kan glæde Folketinget med, at der er stadig større interesse for vores planer.
For det er det, der kommer til at virke.
Og når det gælder udlændingepolitik og migration, mærker jeg tydeligt, at Danmark nu er et land, som mange andre lande i Europa i stigende grad kigger imod, spørger til råds og lytter til.
Det kan vi sådan set være glade for og stolte over, men det er jo på en ualmindelig trist baggrund.
Der lever tusindvis af udlændinge i Danmark, som bærer vores vidunderlige land i hjertet.
Det bør man også gøre, når man lever her.
Men der er alt for mange, der vores gæstfrihed til trods ødelægger vores ellers trygge samfund.
Tak for ordet.